DOHOME บวก 4% ลุ้น Q2 โตต่อเนื่อง ครึ่งปีหลังลุยเปิด 3 สาขาใหม่ แนะซื้อเป้า 19.07 บ.
DOHOME บวก 4% ลุ้นไตรมาส 2/65 แจ่ม ยอดขายสาขาเติบโตตัวเลข 2 หลัก ครึ่งปีหลังลุยเปิด 3 สาขาใหม่ ทั้งปีสาขารวมแตะ 21 แห่ง แนะซื้อเป้า 19.07 บ.
DOHOME บวก 4% ลุ้นไตรมาส 2/65 แจ่ม ยอดขายสาขาเติบโตตัวเลข 2 หลัก ครึ่งปีหลังลุยเปิด 3 สาขาใหม่ แนะซื้อเป้า 19.07 บ.
21 ก.ค. 2565

ผู้สื่อข่าวรายงานว่า วันนี้(21ก.ค.65) ราคาหุ้นบริษัท ดูโฮม จำกัด (มหาชน) หรือ DOHOME ณ เวลา 15:13 น. อยู่ที่ระดับ 14.70 บาท บวก 0.40 บาท หรือ 2.80% สูงสุดที่ระดับ 14.90 บาท ต่ำสุดที่ระดับ 14.30 บาท ด้วยมูลค่าการซื้อขาย 110.14 ล้านบาท

โดยก่อนหน้านี้นายชนานนท์ หอพัตราภรณ์ ผู้ช่วยกรรมการผู้จัดการฝ่ายบัญชีและการเงิน DOHOME เปิดเผยถึง แนวโน้มผลการดำเนินงานในไตรมาส 2/2565 (เม.ย.-มิ.ย. 65)ว่า ยอดขายสาขา (SSSG) ยังสามารถเติบโตได้เป็นตัวเลข 2 หลัก แม้ว่าในช่วงเดือน เมษายน 2565 เป็นวันหยุดยาว ทำให้ยอดขาย SSSG ลดลง 15-17% แต่ในเดือน พฤษภาคม 2565 กลับมาสู่ช่วงปกติอีกครั้ง ทำให้ยอดขาย SSSG ขยับตัวขึ้นมา 19-20% แล้ว
ขณะเดียวกัน ในไตรมาส 2/2565 ทุกสาขาจะดำเนินการเต็มไตรมาส หลังจากเมื่อเดือน มีนาคม 2565 ได้เปิดให้บริการสาขาหาดใหญ่ ซึ่งสามารถคืนทุนได้ตั้งแต่เดือนแรก อีกทั้งเตรียมความพร้อมในการเปิดให้บริการสาขาใหม่ที่จังหวัดพิษณุโลก (เป็นที่ดินของบริษัท) ภายในเดือน มิถุนายน 2565 เชื่อว่าจะได้ผลตอบรับที่ดีเช่นกับสาขาอื่น ๆ ซึ่งจะส่งผลให้ภายในครึ่งปีแรกมีสาขาใหญ่ให้บริการรวม 18 สาขาทั่วประเทศ
ทั้งนี้ช่วงครึ่งปีหลังของปี 2565 บริษัทมีแผนเปิดสาขาเพิ่มอีก 3 แห่ง โดยช่วงไตรมาส 3/2565 จะเปิดสาขาใหม่ที่จังหวัดกาญจนบุรี 1 แห่ง ซึ่งปัจจุบันอยู่ระหว่างการก่อสร้าง และช่วงไตรมาส 4/2565 จะเปิดสาขาใหม่อีก 2 แห่ง ทำให้ภายในสิ้นปี 2565 บริษัทจะมีสาขาให้บริการรวม 21 สาขา ตามแผนที่วางไว้ พร้อมทั้งยังคงแผนงานภายในปี 2565-2568 จะเปิดบริการ 5 สาขาใหม่ต่อปี หรือให้ครอบคลุม 30 จังหวัดหลักทั่วประเทศ และมุ่งขยายสาขา Dohome To Go ควบคู่กันอย่างต่อเนื่อง
นายชนานนท์ กล่าวต่อว่า บริษัทยังคงมุ่งมั่นที่จะผลักดันยอดขายและสร้างอัตรากำไรเพิ่มขึ้นอย่างต่อเนื่องในแต่ละสาขาในเครือโดยได้จัดหน้าร้านหรืออำนวยความสะดวกต่อลูกค้ารับเหมาในส่วนสินค้าที่ขายดีมาเป็นแบบซื้อยกลังได้ราคาขายส่ง รวมทั้งปรับปรุงผลิตภัณฑ์ต่าง ๆ ให้น่าสนใจมากขึ้น นอกจากนี้บริษัทอยู่ระหว่างขยายคลังสินค้าที่ลำลูกกาเพื่อให้มีพื้นที่มากพอสำหรับสต๊อกและกระจายสินค้าได้มีประสิทธิภาพคาดว่าจะดำเนินการแล้วเสร็จภายในสิ้นปีนี้
ขณะเดียวกัน บริษัทยังตั้งเป้าเพิ่มรายการสินค้าเฮาส์แบรนด์อย่างต่อเนื่อง เพื่อผลักดันสัดส่วนยอดขายภายในสิ้นปี 2565 แตะที่ระดับ 18% เมื่อเทียบกับในช่วงไตรมาส 1 ที่มีสัดส่วนยอดขายอยู่ที่ 16% เบื้องต้นบริษัทได้ทยอยเพิ่มรายการสินค้าตั้งแต่ไตรมาส 2/2565 เป็นต้นไป ทำให้มีสินค้าอยู่ในพอร์ตมากกว่า 2,000 รายการ และจะเพิ่มขึ้นอย่างต่อเนื่องในช่วงครึ่งปีหลังของปี 2565 เชื่อว่าจะสนับสนุนอัตรากำไรขั้นต้นโดยรวมปรับตัวดีขึ้นเนื่องจากเป็นสินค้ากลุ่มที่มีมาร์จิ้นสูงเกิน 30% ส่วนในปี 2566 บริษัทคาดหวังที่จะเพิ่มสัดส่วนยอดขายขึ้นไปแตะระดับ 20% ตามลำดับ
บล.เอเอสแอล ระบุในบทวิเคราะห์ว่า คาดการณ์แนวโน้มไตรมาส 2/65 เติบโตต่อเนื่อง แม้ว่าจะมีช่วงวันหยุดยาวแต่ SSSG ยังสามารถเติบโตได้ Double digit โดยในช่วง เม.ย. อยู่ที่ระดับ 15.17% แต่ประเมินว่า พ.ค.-มิ.ย. จะเพิ่มขึ้นเป็น 19-20% ได้อีกทั้งทุกสาขากลับมาเปิดได้เต็มไตรมาส ช่วยหนุนผลประกอบการส่วนสาขาหาดใหญ่ที่ได้เปิดไปช่วงปลายมี.ค. ปัจจุบันคืนทุนแล้ว แนะนำราคาเป้าหมาย 19.07 บ.
อย่างไรก็ดีราคาน้ำมันปรับลงมาน่าจะช่วยให้คลายกังวลผลกระทบจากเงินเฟ้อสูง โดยจะหนุนกำลังซื้อเพิ่มขึ้นช่วยให้เศรษฐกิจและการท่องเที่ยวมีแนวโน้มฟื้นตัวได้ดี 